Kaliňák, Erik, poslanec NR SR (2023-12-05):
Ďakujem pekne, pán predsedajúci. Dovoľte mi zareagovať na vystúpenia Richarda Sulíka a Igora Matoviča, lebo je zjavné, že sa vôbec nepoučili a nerozumejú, že to, čo možno fungovalo desať rokov predtým, než získali moc, a teda mohli iba kričať, už dnes proste nejde. Ak tu rozprávali namiesto toho, aby sa pán Sulík teda obhajoval, tu rozprával takmer dvadsať minút o všetkých možných kauzách, ktoré zrazu vytiahol zo zadného vrecka. Tak sa dá povedať jediné: mali ste to vyšetriť. Proste tu teraz nemôžte fungovať tak, že za tri roky ste zničili Slovensko a teraz sa tu postavíte a začnete rozprávať o období, ja neviem, 2012 až, až ´20. Proste toto vám nebude fungovať. To vám hovorím ako váš politický súper, že toto nie je cesta. Zareagujem teda na tých veľmi pár bodov, ktorými sa pán Sulík snažil obhajovať, keď teda tvrdil, že na začiatku celého tohto príbehu bolo to, že došiel na ministerstvo vlastne s holými rukami a okrem jedného vypracovaného projektu tam nič nebolo a že dostal informáciu, že ministerstvo hospodárstva nekomunikovali s organizátormi EXPO. V poriadku, neviem to posúdiť, či to tak bolo, alebo nie, ale faktom ostáva, že osoba, ktorá bola zodpovedná za komunikáciu, ktorá to mala doslova v náplni práce, pani Valovičovú ste nevyhodili, ale, naopak, ste z nej spravili generálnu komisárku, resp. šéfku našej EXPO výstavy. To znamená, že ak tu teraz idete kritizovať, že nekomunikovala, tak potom nerozumiem, prečo ste ju povyšovali. Tvrdíte už druhýkrát, myslím, že aj tlačovej konferencii ste to spomínali, pán Sulík, že Slovensko o ten pozemok prišlo, že ho dali niekomu inému. No len to nie je pravda. Priamo na to sme sa pýtali usporiadateľov EXPO a oni povedali nie, pozemok aj počas vládnutia Richarda Sulíka bol k dispozícii, a na konci dňa sme to aj videli, myslím, na videu jednej bývalej organizátorky alebo komisárky, ktorá usporiadavala EXPO v minulosti, že práve ten pozemok, ktorý malo Slovensko zadarmo, ostal nevyužitý, bolo tam na konci dňa iba narýchlo pro forma spravené nejaké detské ihrisko. Ďalšia z tém, ktoré ste teda, si dovoľujem povedať, absolútne neobhájili a pre mňa je to tá kľúčová podstata toho celého, je, že ste si, že ste dohodili v rámci EXPO flek a taký pekný biznis pre svojho kamaráta, ktorý si tam otvoril reštauráciu. A naozaj nebol problém to, že boli financie prevádzané z účtu ministerstva na jeho súkromný účet, to je v poriadku. Pointa a problém je, že ste to robili bez zmluvy. Vy ste proste si zobrali právomoc, sám ste rozhodli, bude sa tam posielať 500-tisíc eur a no a čo, že neexistuje zmluva. A práve preto a toto nás dostalo do toho stavu, že dnes Slovensku chýba 264-tisíc, ktoré neuhradil váš kamarát a ktoré teraz nevieme získať späť. Veľa, naozaj veľa rozprával Richard Sulík o alkohole, vidím že tá téma je preňho veľmi dôležitá. A treba povedal, že doviesť alkohol do Dubaja to je pre, to je jadrová fyzika, že tam môžte využiť iba dvoch konkrétnych dodávateľov. Len štandardne áno, hovorí pravdu. Lenže práve na EXPO bola vymyslená výnimka. Keby si prečítal manuál, ktorý organizátori posielali každej krajine, tak by zistil, že veľmi jednoduchý osembodový postup, ako môže čokoľvek slovenské doniesť do, na toto EXPO v Dubaji a 30-dňovým procesom bude všetko schválené a môžeme tam proste reprezentovať všetko naše slovenské, či už je to jedlo, alebo alkohol. Takže v tomto pán Sulík otvorene klame. Potom tvrdí, že na konci dňa je to vlastne aj v poriadku, však dobre, tak teda nejaké, nejaké zlyhania tu boli, ale veď polícia nič neprešetruje. No to nie je pravda. Všetky získané a zistené pochybenia boli posunuté polícii a tá sa aktuálne oboznamuje s týmto protokolom a uvidíme, k akým záverom nakoniec dospeje. Ale chcel by som zareagovať na vlastne vyjadrenia všetkých opozičných poslancov, ktorí reagovali na túto mimoriadnu schôdzu, a hovorili, že oni sú za to, aby sa otvárala každá správa NKÚ a že teda máme tu zaviesť nejaký nový štandard. To nie je o tom. Dôvod, prečo som vám, prečo sme sa dohodli, že zvoláme túto mimoriadnu schôdzu, nebolo, že NKÚ skonštatovalo, že niečo bolo nehospodárne, že niečo bolo nebodaj predražené alebo takúto nejakú vec. Táto správa NKÚ je špecifická v tom, že konštatuje, že Richard Sulík nezabezpečil aleže základné finančné riadenie. On išiel doslova že voľný štýl a Najvyšší kontrolný úrad nemal čo kontrolovať. Tu proste došlo k takej nekonečnej svojvôli, ktorá nie je podstatná v tom, v akom finančnom rozmere to bolo, či to boli státisíce, milióny alebo čokoľvek. Tu proste pán Sulík postupoval absolútne bohorovne a na to sme potrebovali upozorniť, pretože jeho bohorovný prístup si za, podržal aj počas tlačovej konferencii, kde mu teda páni novinári, musím povedať, že dali asi dve-tri ľahké otázky. Samozrejme, v médiách s výnimkou jednej jedinej televízii sa tejto problematike, o tejto problematike ani nediskutovalo a to keď už táto televízia to otvorila, tak pani Kolíková teda veľmi, veľmi začala vyšilovať, že čo si to dovoľujete, toto nebolo súčasťou dohodnutých tém a ona – o tomto odmietam. Tak práve preto sme zvolali túto mimoriadnu schôdzu, aby sme sa o tom mohli porozprávať, aby sme dali jasne najavo, bez ohľadu na to, či sú to státisíce, milióny alebo čokoľvek, že Richard Sulík postupoval absolútne nezákonným spôsobom a určite to bude predmetom, aj dnes vlastne už je predmetom práce polície. A ako som avizoval, z dôvodu spresnenia návrhu uznesenie podávam nový návrh uznesenie, ktorý znie: 					„Národná rada Slovenskej republiky s plnou vážnosťou berie na vedomie správu NKÚ o hospodárení s verejnými prostriedkami vynaloženými na EXPO Dubaj. Dôrazne žiada poslanca Richarda Sulíka zaplatiť sumu vo výške 634 500 eur Ministerstvu hospodárstva Slovenskej republike, ktoré NKÚ identifikovalo ako nehospodárne vynakladanie verejných zdrojov, z toho sumu vo výške 164 200 eur NKÚ identifikovalo ako umožnenie bezdôvodného obohatenia. Kategoricky Národná rada odmieta návrh poslanca Richarda Sulíka na mimosúdne vyrovnanie medzi Ministerstvom hospodárstva Slovenskej republiky a fyzickými osobami, ktoré podľa zistení NKÚ umožnil bezdôvodné obohatenie.“ Ďakujem.